Lahdessa jalkapalloharrastajat kummastelevat puistoista kadonneita jalkapallomaaleja. Kunnassa ei haluta ottaa riskiä, että maali kaatuisi jonkun päälle.

Mistä on kyse? Tukes on lähettänyt kuntiin kirjelmän, jossa muistutetaan tarkkailemaan muun muassa maalien kuntoa ja säilytystapoja

Lahdessa kymmenkunta jalkapallokenttää on tänä kesänä jäänyt ilman maaleja, koska niiden pelätään voivan kaatua

Harrastajat ovat olleet harmissaan maalien katoamisesta

Vielä viime kesänä Lahden Saksalan puistossa pelattiin jalkapalloa. Tänä vuonna jalkapallomaaleja ei tuotu enää paikoilleen.

Samalla hävisi kymmenkunta muutakin lahtelaista jalkapallon pelipaikkaa, koska maalien katsotaan olevan liian vaarallisia.

Saksalan kaupunginosassa Lahdessa on useita innokkaita lasten sekä aikuisten jalkapalloporukoita. He kokoontuivat vielä viime kesänä päivittäin alueen puistoon pelaamaan.

Lahtelainen perheenisä Marko Kekäläinen ihmetteli kulmakunnan jalkapalloa pelaavan nuorison kanssa, missä viipyivät tutut vuosia palvelleet jalkapallomaalit.

– Kaupungin virkamies linjasi puhelimessa, että jatkossa maaleja ei tule. Ne katsotaan vaarallisiksi, kertoo Kekäläinen.

– Ilmeisesti tässä pelätään, että jos mahdollistetaan harrastaminen, voi sattua jotain. Sitten joudutaan mahdollisesti maksamaan korvauksia, hän jatkaa.

Tukesilta muistutus kunnille

Joissakin Suomen kunnissa jalkapallomaalit, joita ei ole erikseen kiinnitetty maahan, ovat aiheuttaneet loukkaantumisia.

Vakavin onnettomuus sattui reilut viisi vuotta sitten Lohjalla, jossa jalkapallomaali kaatui pikkutytön päälle kohtalokkain seurauksin.

Ilmeisesti tässä pelätään, että jos mahdollistetaan harrastaminen, voi sattua jotain. Marko Kekäläinen

Turvallisuus- ja kemikaalivirasto Tukes lähetti viime marraskuussa kuntiin muistutuksen, että jalkapallo- ja jääkiekkomaalien sekä koripallotelineiden kuntoon ja säilytykseen tulee kiinnittää huomiota.

Erityisesti itse kyhätyt maalit, joiden yläosa on raskasta teräsputkea, voivat olla vaarallisia.

– Maalien taka-alaosan rakenteen olisi syytä olla painavampi kuin yläosan, jottei maali pääse keikahtamaan, kuvailee tuoteturvallisuusinsinööri Jaakko Laitinen Tukesista.

"Asiat pitää arvioida tilannekohtaisesti"

Muun muassa Lahdessa Tukesin muistutus on johtanut siihen, että kymmenkunta jalkapallokenttää on jäänyt ilman maaleja.

– Periaatteessa olemme luopuneet kaikista maaleista, jotka saattavat kaatua, jotta onnettomuuksia ei tapahtuisi, Lahden kaupungin terveystarkastaja Sari Johnsson linjaa.

Tuoteturvallisuusinsinööri Laitinen korostaa, ettei Tukes ole kieltänyt mitään tietynlaisia maaleja.

– Asiat pitää aina arvioida tilannekohtaisesti paikan päällä. Maalin turvallisuutta voi toki lisätä sillä, että ankkuroi sen maahan, mutta emme ole kieltäneet esimerkiksi irtomaaleja.

"Uskon, että maaliasia on ratkaistavissa"

Lahden naapurikaupungissa Orimattilassa on hankittu uusia jalkapallomaaleja vanhojen tilalle. Lahdessa taas jalkapallon pelaamisen tulevaisuudesta ole takeita.

Maalin turvallisuutta voi toki lisätä sillä, että ankkuroi sen maahan, mutta emme ole lähteneet kieltämään esimerkiksi irtomaaleja. Jaakko Laitinen

– Uskon, että maaliasia on ratkaistavissa, Lahden apulaiskaupunginpuutarhuri Kirsi Kujala toteaa.

Ratkaisun löytäminen saattaa kuitenkin kestää tovin, koska kiinteiden jalkapallomaalien asentaminen vaatii pykälien ja monen asian selvittämistä sekä keskustelua kaupunkiorganisaation sisällä.

– On hahmotettava, onko se liikuntapalvelujen vai puistopuolen asia. Sen jälkeen täytyy miettiä mitoitukset. Alue myös muuttaa käyttötarkoitustaan, koska kiinteiden maalien jälkeen se osoitetaan selvästi jalkapalloiluun. Lisäksi kentälle pitää miettiä salaojituksia, Kujala luettelee.